สรุปเส้นทาง “อินทัช” จาก ตระกูลชินวัตร สู่มือ สารัชถ์ รัตนาวะดี
“อินทัช โฮลดิ้งส์” เคยอยู่ในมือใครมาบ้าง ลงทุนแมนจะเล่าให้ฟัง
23 ต.ค. 2565

สรุปเส้นทาง “อินทัช” จาก ตระกูลชินวัตร สู่มือ สารัชถ์ รัตนาวะดี /โดย ลงทุนแมน
หากถามว่า ผู้บริการโทรคมนาคมรายใหญ่ที่สุดของประเทศไทยคือใคร 
หลายคนน่าจะตอบเป็นเสียงเดียวกันว่า “เอไอเอส”
และถ้าถามต่อว่า ผู้ให้บริการดาวเทียมที่ใหญ่ที่สุดของประเทศไทยเป็นใคร 
หลายคนน่าจะนึกถึงชื่อของ “ไทยคม”
ซึ่งจุดร่วมของทั้งสองรายที่ว่ามานี้ ก็คือ มีผู้ถือหุ้นรายใหญ่อันดับ 1 เป็นบริษัทเดียวกัน
ชื่อว่า “อินทัช โฮลดิ้งส์” ที่มีการเปลี่ยนมือเจ้าของมาหลายครั้ง ในระยะเวลาเกือบ 40 ปีที่ผ่านมา
แล้ว “อินทัช โฮลดิ้งส์” เคยอยู่ในมือใครมาบ้าง
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
อินทัช โฮลดิ้งส์ ก่อตั้งขึ้นในปี 2526 เดิมใช้ชื่อว่า “ชินวัตร คอมพิวเตอร์ เซอร์วิส แอนด์ อินเวสต์เมนต์” ทำธุรกิจจำหน่ายและบริการให้เช่า รวมทั้งบริการหลังการขาย ซ่อมบำรุงระบบคอมพิวเตอร์ขนาดกลางและขนาดใหญ่
โดยบริษัทเข้ามาจดทะเบียนในตลาดหลักทรัพย์แห่งประเทศไทย ในปี 2533 
และในปี 2544 ได้เปลี่ยนชื่อเป็น “ชิน คอร์ปอเรชั่น”
มาในปี 2549 ก็ถึงจุดเปลี่ยนครั้งสำคัญของบริษัท
โดยกลุ่มผู้ถือหุ้นเดิมอย่าง “ตระกูลชินวัตร” ตัดสินใจขายหุ้นทั้งหมดในสัดส่วน 49.6% 
ให้กับทางกลุ่ม “เทมาเส็กโฮลดิงส์” กองทุนเพื่อการลงทุนของรัฐบาลสิงคโปร์ คิดเป็นมูลค่ากว่า 73,000 ล้านบาท
ซึ่งถือเป็นดีลที่มีการซื้อขายหุ้นผ่านตลาดหลักทรัพย์แห่งประเทศไทย ที่มีมูลค่าสูงสุดของประเทศไทย ณ เวลานั้น
และบริษัทได้เปลี่ยนชื่ออีกครั้งเป็น “อินทัช โฮลดิ้งส์” และใช้ชื่อนี้มาจนถึงปัจจุบัน
ต่อมาในปี 2559 กลุ่มเทมาเส็กโฮลดิงส์ก็ได้ขายหุ้นบางส่วนไปให้กับ “สิงเทล” บริษัทโทรคมนาคมที่ใหญ่ที่สุดในภูมิภาคเอเชียตะวันออกเฉียงใต้ สัญชาติสิงคโปร์
แต่ก็ต้องบอกว่า เทมาเส็กโฮลดิงส์ก็ยังเป็นผู้ถือหุ้นใหญ่ของทางสิงเทลด้วย
ส่งผลให้ทางสิงเทลขึ้นมาเป็นผู้ถือหุ้นใหญ่อันดับ 1 ของอินทัช โฮลดิ้งส์ แทน
ขณะที่กลุ่มเทมาเส็กโฮลดิงส์ ก็ได้มีการขายหุ้น เพื่อลดสัดส่วนออกมาอีกหลายครั้ง
ซึ่งตลอดระยะเวลาที่ผ่านมา มีคาดการณ์กันว่า กลุ่มเทมาเส็กโฮลดิงส์ได้รับเงินปันผลกลับประเทศสิงคโปร์ไป ไม่ต่ำกว่า 100,000 ล้านบาท
ก็พูดได้ว่า เฉพาะแค่ส่วนของเงินปันผลที่ทางกลุ่มเทมาเส็กโฮลดิงส์ได้รับ ก็มากกว่าต้นทุนที่ซื้อหุ้นมาจากตระกูลชินวัตรในปี 2549 เสียอีก
จนมาถึงในปี 2564 เกิดการเปลี่ยนแปลงผู้ถือหุ้นครั้งสำคัญอีกครั้งหนึ่ง
เมื่อทางกัลฟ์ เอ็นเนอร์จี ดีเวลลอปเมนท์ บริษัทผลิตไฟฟ้ารายใหญ่ของไทย ภายใต้หัวเรือใหญ่อย่าง คุณสารัชถ์ รัตนาวะดี ได้เข้าซื้อหุ้นอินทัช และเพิ่มสัดส่วนการถือหุ้น จนมาเป็น 40.3% คิดเป็นมูลค่าเงินลงทุนเกือบ 90,000 ล้านบาท
ส่งผลให้กัลฟ์กลายมาเป็นผู้ถือหุ้นใหญ่อันดับ 1 มาจนถึงปัจจุบัน
ซึ่งการเข้าลงทุนของทางกัลฟ์นั้น นอกจากจะเป็นการเพิ่มพอร์ตการลงทุนของบริษัท ที่จะได้รับทั้งส่วนแบ่งกำไร และเงินปันผลที่สม่ำเสมอของทางอินทัชแล้ว
ยังถือเป็นการต่อยอดธุรกิจ Digital Infrastructure ที่กลุ่มอินทัชมีความชำนาญอยู่แล้วอีกด้วย
ปัจจุบัน อินทัช ดำเนินธุรกิจโดยการถือหุ้นแบบโฮลดิง ผ่านการบริหารงาน 3 ธุรกิจหลัก ได้แก่
- ธุรกิจสื่อสารโทรคมนาคมไร้สาย
ดำเนินการผ่าน แอดวานซ์ อินโฟร์ เซอร์วิส ธุรกิจให้บริการโทรศัพท์เคลื่อนที่ไร้สาย 
โดยที่อินทัช ถือหุ้นอยู่ 40.4% คิดเป็นมูลค่ากว่า 222,000 ล้านบาท
- ธุรกิจดาวเทียมและธุรกิจต่างประเทศ
ดำเนินการผ่านไทยคม ผู้ให้บริการเช่าช่องสัญญาณดาวเทียมแก่ลูกค้า ทั้งในประเทศและต่างประเทศ รวมไปถึงธุรกิจอินเทอร์เน็ตและสื่อ รวมถึงธุรกิจโทรศัพท์ในต่างประเทศ
โดยที่อินทัช ถือหุ้นอยู่ 41.1% คิดเป็นมูลค่ากว่า 5,400 ล้านบาท
- ธุรกิจอื่น ๆ
ซึ่งทางอินทัชได้เข้าไปร่วมลงทุนในบริษัทอื่น ๆ ที่มีศักยภาพในการเติบโตในอนาคต 
โดยเฉพาะในกลุ่มสตาร์ตอัป ซึ่งเป็นการหาโอกาสการลงทุนในกลุ่มเทคโนโลยีเกิดใหม่
และทั้งหมดนี้ก็คือ เส้นทางของอินทัชที่มีการเปลี่ยนมือมาหลายเจ้าของ
ตั้งแต่ตระกูลชินวัตร สู่มือกลุ่มทุนใหญ่จากสิงคโปร์ และสุดท้ายมาจบที่ คุณสารัชถ์ รัตนาวะดี..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-แบบฟอร์ม 56-1 บริษัท อินทัช โฮลดิ้งส์ จำกัด (มหาชน)